钦定古今图书集成/明伦汇编/氏族典/第260卷 > 王昕
## 钦定古今图书集成/明伦汇编/氏族典/第260卷 > 王昕

按《北齐书王昕传》：“昕字元景，北海剧人。六世祖猛，秦
苻坚丞相，家于华山之鄜城。父云，仕魏朝，有名望。昕
少笃学读书，太尉汝南王悦辟骑兵参军。左右言其
诞慢，悦曰：‘府望惟在此贤，不可责也’。累迁东莱太守，
为常侍，加金紫光禄大夫。武帝或时袒露与近臣戏
狎，每见昕，即正冠而敛容焉。昕体素甚肥，遭丧后，遂”
终身羸瘠。杨愔重其德业，以为人之师，表迁秘书监。
显祖以昕疏诞，非济世所须，骂之曰：“好门户，恶人身。”
下诏徙幽州。后征还，除银青光禄大夫，判祠部尚书
事。帝后与朝臣酣饮，昕称病不至。帝遣骑执之，见其
方摇膝吟咏，遂斩于御前，投尸漳水，天保十年也。有
文集二十卷。子𫖮嗣。